音素音節文字

音素音節文字係表音文字嘅一個大類，呢種文字定義上嘅特徵係以輔音符號做主體、而元音就係以附加符號噉嘅形式標出嘅。呢種文字可以同羅馬字等嘅字母系統比較，兩者都係有符號寫輔音又有符號寫元音，不過音素音節文字啲元音符號會「黐」响啲輔音符號上邊。
音素音節文字廣泛噉分佈响印度半島同東南亞等嘅地區。响公元前嘅北印度，已經有好多人用婆羅米字（一種音素音節文字）嚟書寫，及後印度教等古印度嘅思想周圍廣傳，吸引唔少人跟住佢哋用婆羅米字寫嘢，令到婆羅米字出咗好多變體，例子有現今响北印度常見嘅天城字，又或者係泰文字呀噉。
以下嘅內容假設讀者已經知道乜嘢係元音（舊時叫「響音」）、輔音同音節。如果有基本概念唔明，亦可以參考吓語音學同國際音標嘅相關內容。

嗌法
音素音節文字個英文名 abugida 據講早喺 1990 年已經有人喺度用。Abugida 呢個名取自吉茲字（又叫古典埃塞俄比亞字母，音素音節文字一種）嘅頭四個符號。Abugida 個英文標準讀音，用 IPA 寫係 /ɑːbuˈɡiːdə/，大致等同粵拼：aa6 bu6 gi1 daa4。
喺中文，音素音節文字（粵拼：jam1 sou3 jam1 zit3 man4 zi6）又叫元音附標文字或者新音節文字。

字母系統
内文：字母系統
首先，思考吓字母系統嘅概念。字母系統係表音文字嘅一個大類，羅馬字就屬於字母系統呢種類型，英文、德文、法文同葡文等西歐嘅語言傳統上都係用羅馬字寫嘅，而包括粵語同閩南話在內嘅多種漢語都有羅馬化方案，例如粵語有粵拼同耶魯拼音。喺羅馬字當中，每隻字母都係表示緊某個元音或者輔音，而且元音同輔音地位同等，兩者都自成符號：

音節文字
内文：音節文字
另一方面，又可以思考吓音節文字呢個概念。音節文字都係表音文字，不過佢哋每一個符號係表示緊音節。日本話用嘅假名就有音節文字嘅特性，舉幾個平假名做例子，每個假名掕咗相應嘅日羅同 IPA ：
—如果使用日本話嘅人想寫 kinou（尋日噉解），就可以寫做きのう。留意平假名每一個符號都可以包含一個輔音加一個元音，而唔係好似羅馬字噉個個符號淨係對應單一嘅輔音或者元音。

Abugida
Abugida 可以算係介乎响字母系統同音節文字之間。Abugida 呢種文字系統同字母系統一樣，有符號寫輔音亦有符號寫元音，但係又會將兩者「黐」埋一齊，有少少似音節文字噉一個符號有一個輔音加一個元音。例如印度同尼泊爾嗰頭好常見嘅天城字就係一種 abugida 型嘅文字，以下係喺天城字當中用嚟寫 ka ke ko（大致似粵拼：kaa1 ke1 ko1）呢幾款音節嘅符號，下面配咗（大致）相應嘅羅馬字同平假名：
：
喺假名噉嘅音節文字當中，字形同音節嘅組成冇咩明顯嘅啦掕—かけこ呢三隻假名雖然都係以 [k] 呢個輔音開頭，但係佢哋啲字形並冇乜嘢相似嘅地方。相比之下，天城字 क के को 呢三個符號明顯有個共同元件（क）而呢個元件係表示緊「呢段音節係以 [k] 噉嘅音開頭嘅」。用表清晰噉對比嘅話：

進階用法
以下係用 abugida 寫嘢會遇到嘅一啲進階問題：
單一元音嘅音節：有啲音節可以係得一個元音，乜嘢輔音都冇嘅（V），用粵語做例嘅話可以想像粵拼：o1（可能漢字：柯、屙等）噉嘅音節；天城字當中有一啲元音符號，專門用嚟寫得一個元音嘅音節（獨立元音），例如 ओ（讀音近似粵拼：o1）呢個符號，呢個符號可以用嚟寫一個單一元音音節，但呢個符號唔會喺單一元音音節以外嘅情況度出現。
輔音做尾嘅音節：有啲音節可能係輔音做尾嘅（CVC 或者 VC 等），粵語裡邊就有唔少噉嘅音節，例子有粵拼：saam1（可能漢字：三、衫等）以及粵拼：sap6（可能漢字：十、拾等）呀噉。如果用 abugida 寫，可以簡單噉寫做—
त 係 [ta]，स 係 [sa]，噉 तस 會被用嚟表示 [tas] 噉嘅音節。
假如隻語言好少甚至完全冇 [tasa] 噉嘅音節，上述呢種做法唔會引起咩混亂。
複輔音：有啲音節可能會涉及多過一個輔音連續噉出現（CCV 或者 CCCV 等）；廿一世紀初嘅粵語冇複輔音呢家嘢，但係英文就有，例如係英文字詞 spray（IPA 係 /spreɪ/，動詞指將一啲液體噴落去... 嗰度嘅意思）噉，呢隻字詞有一段音節，音節嘅開頭有 /s/ /p/ /r/ 三個輔音連續噉出現。有關「要點樣用 abugida 寫複輔音」呢個問題，唔同語言嘅解決辦法都唔同，有啲語言嘅使用者會對自己嗰套 abugida 做啲修改，訂立一套規則，講明一段複輔音當中每個輔音嘅符號都斬走（例如）後半截，淨係串複輔音最尾嗰個輔音符號先完整噉寫晒出嚟，即係想像：
त 係 [ta]，स 係 [sa]，噉 [tsa] 呢段複輔音音節就寫做 त्स（將 त 其中一截斬走，拼咗落去 स 嗰度）。
等等。
天城字符號 क（羅馬化 ka）嘅變化—का：kā（讀音大致似粵拼：kaa1、粵拼：gaa1）、कॉ：kô（讀音大致似粵拼：ko1、粵拼：go1）कि：ki（讀音大致似粵拼：ki1、粵拼：gi1）、कु：ku（讀音大致似粵拼：ku1、粵拼：gu1）... 等。天城字符號 क（羅馬化 ka）嘅變化—का：kā（讀音大致似粵拼：kaa1、粵拼：gaa1）、कॉ：kô（讀音大致似粵拼：ko1、粵拼：go1）कि：ki（讀音大致似粵拼：ki1、粵拼：gi1）、कु：ku（讀音大致似粵拼：ku1、粵拼：gu1）... 等。
孟加拉字符號 ক（羅馬化 kô；IPA 係 /kɔ/）嘅各種變化；孟加拉字都係一種 abugida。孟加拉字符號 ক（羅馬化 kô；IPA 係 /kɔ/）嘅各種變化；孟加拉字都係一種 abugida。

婆羅米系
出自公元前 250 年，刻咗喺一嚿石上面嘅婆羅米字
内文：婆羅米系文字
婆羅米系文字係指一系列由婆羅米字演化出嚟嘅文字系統。婆羅米字係一種好古老嘅文字，喺公元前 3 世紀嗰時經已存在，當時嘅古印度皇帝無憂王已經有喺度用婆羅米字嚟寫嘢，後嚟印度教等嘅古印度思想周圍廣傳，婆羅米字同相關嘅文字系統就自然跟住一齊廣傳，甚至傳到去東南亞，亦出現咗多種唔同嘅變體。婆羅米字係一套音素音節文字，而由佢衍生出嚟嘅文字系統都傾向係音素音節型嘅。

天城字
内文：天城字
响印度北半橛同尼泊爾等地好多人用嘅天城字，就係一種婆羅米系文字，由婆羅米字演變出嚟，大約喺 7 世紀嗰陣成形。天城字係一種 abugida 型嘅文字，傳統上打橫由左至右寫。天城字係世上最多人用嘅文字系統之一，有好多種印度-雅利安語言傳統上都會用天城字寫，包括梵語（印度嘅經典語言）、印地話（廣泛分佈响北印度多地）、馬拉提話（分佈响印度孟買嗰頭）同埋尼泊爾話... 等都係用開天城字嚟寫嘅。
以下係天城字當中嘅基本字符。當中要留意返兩點：
天城字傳統上預咗係主要攞嚟寫印度-雅利安語言嘅，呢啲語言有部份嘅音係粵語冇嘅。下表啲羅馬化只係嘗試同每隻符號搵一個發音最似佢個音嘅羅馬字，並唔完美反映到啲發音。用方括號括住嗰啲係 IPA，能夠更精確噉反映讀音。
有好多隻語言都有用開天城字寫，當中每隻語言都梗會按照自己嘅需要而對天城字作出一啲調整；情況就好似粵語、標準官話同客家話等多數漢語傳統上係用開漢字寫，但有可能出現粵字（專門攞嚟寫某一隻漢語嘅字）噉嘅嘢。

泰文字
2023 年响泰國影到嘅一塊牌；上面用泰文字寫咗啲泰國話嘅字詞喺度。
内文：泰文字
泰文字都係一種婆羅米系文字，設計預咗專用嚟寫泰國話呢種壯侗語系嘅語言。泰文字估計起碼喺 13 世紀尾（同元朝同期）嘅泰國一帶已經受到採用:p 8，而到咗廿一世紀初，泰國話已經有齊晒羅馬化方案，可以用羅馬字寫到出嚟，不過慣例上暹羅族仲係會用泰文字寫泰國話。
泰文字同天城字一樣，屬於 abugida 型嘅文字，打橫由左至右寫。廿一世紀初嘅泰文字一共有 44 個輔音符號，用嚟寫 21 個唔同嘅輔音，啲元音會用附加符號噉嘅方法加落輔音符號度，可以係加喺輔音符號右邊、上邊、下邊或者左邊等都得。例子—
ก 寫嘅係輔音 /k/（大致相當於粵拼嘅 g）
กา 讀音近似粵拼 gaa3，
กิ 讀音就近似粵拼 gi3，
กุ 讀音就近似粵拼 gu3
... 等等。由此可見，呢套系統個做法同天城字嗰種做法好相似。順帶一提，仲有人試過提倡用泰文字寫粵語嘅方案，同每個粵拼輔音同元音，搵返個對應佢嗰個音嘅泰文字，例如以下呢句出自《世界人權宣言》嘅名句譯做粵語：
用漢字寫：人人生出嚟就係自由嘅。
轉做粵拼：Jan4 jan4 saang1 ceot1 lai4 zau6 hai6 zi6 jau4 ge3。
同每個音節，搵返段大致啱音嘅泰文字，再作出少少調整，寫出嚟就係：
ยาะนยาะน ษั๋งโซ๋ดใลา ไฎ่ให่ เฎ่ไยา เเข.